**УНАПРЕЂЕЊЕ ФИНАНСИЈСКИХ ЗНАЊА И ЕВИДЕНЦИЈЕ НА ПОЉОПРИВРЕДНИМ ГАЗДИНСТВИМА**

**Сажетак пројeкта**

Са аспекта тренутне економске ситуације у Републици Србији и препорука Владе да се сви национални ресурси, укључујући и науку, активирају у правцу економског опоравка привреде (пољопривреде), пројектни конзорцијум окупљен око Института за економику пољопривреде из Београда предлаже овај научно-истраживачки пројекат. Реализација пројекта захтева минималне инвестиције, а његова шира примена би потенцијално резултирала значајним економским и организационим ефектима, примарно на пољопривредним газдинствима.

Оправданост реализације пројекта је базирана на значају и улози Књиге поља за организацију и функционисање пољопривредне производње на газдинству, улогу и значај финансијске писмености на одрживост пољопривредних газдинстава и значај адекватног планирања и финансирања пољопривредне производње, као и управљања ризиком пословања на пољопривредном газдинству, те унапређења трговања пољопривредног газдинства.

Нажалост највећи део пољопривредних газдинства у Србији не води евиденцију о радним процесима које обављају у биљној производњи на појединим парцелама (читавој производној површини), тако да не постоје прецизни подаци који би на нивоу газдинства повезали питања изведених агротехничких мера, утрошених инпута, квалитета и квантитета добијених приноса и стања животне средине.

Такође, подаци последњег Пописа пољопривреде говоре о веома лошем стању по питању образовања носилаца одлука на пољопривредним газдинствима, где се њихова знања најчешће базирају на личном искуству из праксе. У условима хроничног недостатка финансијских средстава, неповољних и технички све захтевнијих услова кредитирања и ниске званичне финансијске подршке, пољопривредници су принуђени да воде рачуна и о одрживости свога пословања и кроз усвајање нових економских вештина и континуирано образовање из области финансија, маркетинга, процене ризика и осигурања производње.

Стога се од науке најчешће очекује да изврши трансфер неопходних знања и вештина ка пољопривредним газдинствима, чијим би усвајањем била у позицији да ефикасније планирају, организују, финансирају и управљају производним процесом, изврше одређене уштеде у коришћеним инпутима, произведу већу количину здравствено- безбедних производа уз ослањање на принципе заштите животне средине, те успешно пласирају произведено на локалном или регионалним тржиштима, једном речју буду у стању да самостално утичу на јачање одрживости свог пословања.

Препознавши основни циљ пројекта у унапређењу финансијских знања (писмености) и система вођења евиденције на пољопривредним газдинствима на територији Републике Србије, пројекат је дефинисао неколико циљева, а пре свега:

* унапређење планирања елемената биљне призводње, конкретно кроз адекватан избор ратарских и повртарских култура, потребних инпута, агротехничких мера и постизање бољих ефеката пословања на газдинству коришћењем Књиге поља као инструмента (извора података) управљања производњом;
* бољу информисаност газдинстава о елементима доступних извора финансирања;
* подизање нивоа финансијске писмености пољопривредних произвођача са аспекта планирања и финансирања пољопривредне производње, управљања ризиком пословања, те унапређења трговања финалним производима, кроз усвајање одређеним економским знањима, техника и вештина;
* свеобухватно подизање продуктивности пољопривредне производње и подстицај одрживом развоју пољопривредних газдинстава, уз позитиван утицај на миграције на релацији село-град и бољу упосленост руралног становништва.

Реализација пројекта се односи на временски период од 03.08.2016. године до 01.12.2016. године, а спроводи се на читавој територији Републике Србије. Пројектни конзорцијум укључује 4 партнерске институције (Институт за економику пољопривреде - Београд; Институт за примену науке у пољопривреди - Београда; Пољопривредни факултет - Земун, Универзитет у Београду и Институт за воћарство - Чачка) са 19 истраживача, при чему су сви у статусу експерата ангажованих током комплетног трајања пројектних активности. Такође, пројекат укључује ангажовање четири Пољопривредне саветодавне и стручне службе из Јагодине, Шапца, Смедерева и Младеновца.

Током периода трајања и по завршетку пројектних истраживања, дисеминација добијених резултата ће се првенствено вршити кроз организацију шест едукативних догађаја (радионица), а као финални резултати предложеног пројекта, израдиће се: студијски документ који ће објединити све резултате и закључке спроведеног пројекта; образац Књиге поља са пратећим упутством за попуњавање; софтверска апликација (претходно израђена софтверска апликација у Excel-у ће се трансферисати у MatLab софтверску апликацију за обраду и приказ података) за израду бизнис плана у свакој области пољопривредне производње [конкретно, апликације ће се израдити за област биљне производње (за подизање засада јабуке, подизање засада малине, набавку пластеника за производњу поврћа и за куповину пољопривредног земљишта и набавку механизације за ратарску производњу) и за област сточарске производње (линије това јунади, производње млека и това свиња)]; модел за израчунавање марже покрића на пољопривредним газдинствима (са пратећим упутством); краће упутство везано за унапређење трговања и планирања пољопривредне производње; краћи едукативни материјал везан за управљање ризиком пословања на пољопривредним газдинствима; краћи едукативни материјал везан за финансирање у пољопривредном сектору; и комплетан извештај о резултатима пројекта.

Пројекат би генерисао и одређен број научно-стручних радова, који би се накнадно публиковали у научним часописима.

**Аспекти оправданости реализације пројекта**

Сагледавајући економску ситуацију у Србији и уважавајући препоруке Владе Републике Србије да се сви национални ресурси, укључујући и науку као моторну снагу развоја друштва, активирају у циљу економског опоравка привреде, предлаже се овај истраживачки пројекат, чија би реализација захтевала минималне инвестиције, а потенцијално би резултирао значајним економским и организационим ефектима по својој широј примени, примарно на пољопривредним газдинствима.

Оправданост реализације пројекта се огледа кроз значај и улогу Књиге поља за организацију и функционисање пољопривредне производње на газдинству, улогу и значај финансијске писмености на одрживост пољопривредних газдинстава и значај адекватног планирања и финансирања пољопривредне производње, као и управљања ризиком пословања на пољопривредном газдинству, те унапређења трговања пољопривредног газдинства.

**Циљеви пројекта**

Основни циљ пројекта је унапређење финансијских знања и система евиденције на пољопривредним газдинствима на територији Републике Србије, с обзиром да су досадашње анализе на пољопривредним газдинствима показале недовољан ниво образовања и вештина унутар поменутих области управљања производним процесом.

Релативно тежи степен диференцијације непосредних од општих циљева пројекта приморао је њихово заједничко представљање тако да су циљеви унапређења система евиденције, финансијске писмености и адекватног планирања и финансирања пољопривредне производње, и управљања ризиком пословања на пољопривредном газдинству, те унапређења трговања пољопривредног газдинства генерално препознати кроз:

* унапређење планирања елемената биљне призводње, конкретно кроз адекватан избор ратарских и повртарских култура, потребних инпута, агротехничких мера и постизање бољих ефеката пословања на газдинству коришћењем Књиге поља као инструмента (извора података) управљања производњом. Такође, ефикаснија контрола призводње ратарских и повртарских култура са аспекта коришћења заштитних средстава (пестицида) и ђубрива, односно хемијских компоненти производње који могу имати негативан утицај на здравље људи и стање животне средине, могућа је праћењем података унешених у Књигу поља. Примена креираног документа би осигурала и већу конкурентност пољопривредних производа добијених кроз систем контролисане и органске производње на регионалним тржиштима.
* бољу обавештеност о доступности извора финансирања и условима кредитирања (комерцијалних и субвенционисаних кредита) на пољопривредним газдинствима, унапређењем финансијске писмености пољопривредних произвођача.
* унапређење животног стандарда пољопривредних произвођача, овладавањем одређеним економским знањима, техникама и вештинама.
* унапређење трговања и планирања пољопривредне производње са аспекта управљања ризиком пословања на пољопривредним газдинствима.
* подизање продуктивности пољопривредне производње и подстицај одрживом развоју пољопривредних газдинстава.
* унапређење финансијске писмености може позитивно утицати на смањење интензитета миграција становништва на релацији село-град (бољу упосленост).

**3. Корисници пројекта**

Резултати реализације предложених пројектних истраживања биће адресирани ка неколико циљних подгрупа унутар примарних и секундарних корисника. Као примарне циљне групе идентификоване су:

* Пољопривредне саветодавне и стручне службе у Републици Србији, које ће, кроз саветодавни рад, вршити упознавање крајњих корисника о креираним моделима, обрасцима и апликацијама, са њиховим предностима и начином коришћења на газдинству. Првенство коришћења и дисеминације резултата предложеног пројекта имаће саветодавне службе укључене у имплементацију пројекта.
* Научно-истраживачке и образовне организације у области пољопривреде и руралног развоја, економије и финансија, које ће резултате студије, као и креиране апликације, обрасце и моделе користити у даљем научно-истраживачком и образовном раду. Првенство у коришћењу резултата пројекта имаће Институт за економику пољопривреде, Институт за воћарство, Институт за примену науке у пољопривреди и Пољопривредни факултет Универзитета у Београду.
* Регионалне развојне агенције, обзиром на своју улогу у ширењу новостечених знања ка крајњим корисницима у регионима у којима делују. Кроз унапређење финансијских знања, финансијске писмености и адекватне евиденције на газдинствима, РРА би допринеле интензивирању и одрживости пољопривреде на територији на којој су надлежне.
* Удружења пољопривредника, својом функцијом постојања би требало да врше трансфер резултата истраживања ка својим чланицама.
* Министарство пољопривреде и заштите животне средине Републике Србије, кроз резултате пројекта и креиране апликације добија својеврсне инпуте за ширу промоцију и афирмацију финансијске писмености и потребних евиденција на газдинствима у Србији.

Секундарне циљне групе су крајњи корисници резултата Пројекта, а пре свега то су пољопривредна газдинства (породична пољопривредна газдинства, предузетници и правна лица) активна у свим сегментима пољопривредне производње, без обзира на величину земљишног комплекса који обрађују или број расположивих грла стоке (према подацима Пописа пољопривреде 2012. године у пољопривреди Србије активно је 631.552 пољопривредних газдинстава).

**4. Опис активности на пројекту**

Реализација пројекта подразумева следеће пројектне активности:

* За потребе израде Студије – Унапређење финансијских знања и евиденције на пољопривредним газдинствима, претходно се врше теренска истраживања, преглед релевантне научне и стручне литературе и истраживање за столом са циљем прикупљања релевантних података који ће се касније на сажет начин представити у поменутој публикацији, а пре свега чињенице везане за стање финансијске писмености у пољопривреди Републике Србије, затим теоријске основе, уз пратеће примере о практичном значају и предностима употребе Књиге поља, бизнис планова и марже покрића у пољопривреди, те могућностима унапређења трговања и планирања пољопривредне производње, односно управљања ризиком пословања на газдинствима и финансирања пољопривреде.
* Извршиће се све неопходне теоријске, практичне и техничке активности потребне за креирање обрасца Књиге поља и упутства за попуњавање поменутог документа.
* Извршиће се све неопходне теоријске и техничке активности за израду софтверске апликације (претходно израђена софтверска апликација у Excel-у ће се трансферисати у MatLab софтверску апликацију за обраду и приказ података) за израду бизнис плана у свакој области пољопривредне производње. Конкретно, апликације ће се израдити за област биљне производње (за подизање засада јабуке, подизање засада малине, набавку пластеника за производњу поврћа и за куповину пољопривредног земљишта и набавку механизације за ратарску производњу) и за област сточарске производње (линије това јунади, производње млека и това свиња).
* Разрадиће се модел за израчунавање марже покрића на пољопривредним газдинствима, при чему би се израдило и пратеће теоријско и техничко упутство за њихову даљу употребу на газдинствима.
* Извршиће се све неопходне активности у циљу израде краћег упутства, у виду препорука за унапређење трговања и планирање пољопривредне производње.
* Извршиће се све неопходне активности у циљу израде краћег едукативног материјала везаног за управљање ризиком пословања на пољопривредним газдинствима.
* Извршиће се све неопходне активности у циљу израде краћег едукативног материјала везаног за финансирање у пољопривредном сектору.
* Детаљан опис свих предузетих активности и коначни закључци по реализацији пројекта биће наведени у Финалном извештају о резултатима пројекта.
* Током трајања реализације пројекта одржаће се 5 едукативних догађаја (обука) намењених за минимум 100 пољопривредних произвођача, представнике пољопривредних саветодавних стручних служби са територије Републике Србије, запослених у Министарству пољопривреде и заштите животне средине, Покрајинском секретаријату за пољопривреду, шумарство и водопривреду и Привредној комори Србије, као и обука за најмање десет наставника пољопривредних средњих школа.

У периоду реализације пројекта, од 03.08.2016. године до 1.12.2016. године, обезбедиће се комуникација са пољопривредним саветодавцима путем електронске поште и телефоном. Комуникација је обезбеђена сваког понедељка и среде од стране представника Института за примену науке у пољопривреди, у термину од 8 до 16 часова, путем следеће е-маил адресе: office@ipn.bg.ac.rs и броја телефона: +381 11 2751 622, као и представника Института за економику пољопривреде, путем следеће е-маил адресе: office@iep.bg.ac.rs и броја телефона: +381 11 6972 858, у истом термину.